**Povodom predstavljanja novog Indeksa percepcije korupcije za 2017. godinu,**

**koji će biti objavljen u 180 zemalja sveta (uključujući Srbiju),**

**Organizacija Transparentnost – Srbija**

(članica međunarodne mreže Transparency International)

**Vas poziva da prisustvujete**

****Konferenciji za novinare****

*****Indeks percepcije korupcije Transparency International za 2017. godinu i prioriteti za Srbiju*****

koja će se održati **u prostorijama Transparentnosti Srbija**, Palmotićeva 31/III, u četvrtak, **22. februara 2018**, sa početkom u **11.00 časova**

**Dnevni red:**

11.00 – 11.10 Uvodna reč – prof. dr **Vladimir Goati,** predsednik organizacije Transparentnost - Srbija

11.15 – 11.35 Rezultati indeksa percepcije korupcije za 2017. i i glavni problemi i prioriteti borbe protiv korupcije u Srbiji –**Nemanja Nenadić**, programski direktor organizacije Transparentnost - Srbija

Od 11.35 Pitanja i odgovori

Svi učesnici će dobiti potpun materijal o istraživanju na samoj konferenciji. Materijal će neposredno pred početak konferencije biti postavljen na sajt TS [www.transparentnost.org.rs](http://www.transparentnost.org.rs) Materijal i komentari se ne mogu dobiti ranije budući da su pod **embargom *Transparency International*** do 21. febuara 2018 u 19 sati.

**Predstavljanje Indeksa percepcije korupcije Transparency International za 2017**

Kakvu **predstavu o korumpiranosti** državnih funkcionera i javnih službenika u Srbiji imaju oni koji sa njima posluju ili koji o tome savetuju poslovne ljude, vlade i međunarodne institucije? Koliko se promenila slika stanja o Srbiji u odnosu na ranije godine? Kako stojimo u odnosu na susede? Koje su zemlje najviše napredovale, a kod kojih je zabeležen pad?

Odgovore na ova pitanja pruža **Indeks percepcije korupcije (CPI)**, najpoznatije rangiranje zemalja po percepciji korupcije u javnom sektoru. To istraživanje već **dvadeset treću godinu za redom** predstavlja vodeća antikorupcijska organizacija na globalnom nivou, Transparency International.

Rezultati i rangiranje za 2017. godinu biće **predstavljeni 21. februara 2018.** u svim ograncima Transparency International u svetu u 19 sati. Transparentnost Srbija će saopštiti podatke na konferenciji za novinare. Pored rezultata Srbije za 2017, TS će predstaviti **poređenje sa istraživanjima za našu zemlju iz perioda 2003-2016,** ukazati na glavne trendove u svetu i regionu i ukazati gde se Srbija nalazi u poređenju sa zemljama užeg (Balkan) i šireg (srednja i istočna Evropa) okruženja. Sagledaćemo i koji su osnovni problemi borbe protiv korupcije u Srbiji, šta je od tih faktora moglo uticati na ovogodišnji skor i kako vidimo **glavne prioritete za borbu protiv korupcije u 2018**. U vezi sa tim, razmotrićemo i šta je urađeno na ispunjenju glavnih zadataka koje su pred sobom imali aktuelna Vlada i Narodna Skupština.

Na tabeli za 2017. godinu biće **rangirano 180 zemalja i teritorija**, četiri više nego u prethodnom istraživanju. Zemlje se boduju na skali od 100 (veoma ‘čiste’) do 0 (veoma korumpirane). Podsećamo da je u prethodnom istraživanju Srbija imala indeks 42 ((72. mesto od 176 zemalja), što ju je, kao i svih prethodnih godina, svrstavalo među zemlje sa veoma rasprostranjenom korupcijom.

Važno je napomenuti da Indeks percepcije korupcije **ne predstavlja** statistiku presuda, krivičnih prijava, optužnica, ne meri broj usvojenih zakona, niti broj slučajeva sitne korupcije sa kojima se susreću građani (o tome govori drugo istraživanje Transparency International, Globalni barometar korupcije). Indeks takođe ne istražuje korupciju po sektorima (na primer zdravstvo, policija i slično – o tome takođe govori Globalni barometar).

Vrednost ovog istraživanja jeste u tome što Transparency International, na osnovu svoje metodologije, sačinjava Indeks percepcije korupcije kao „agregatni indeks“, uzimajući u obzir **13 relevantnih istraživanja koja mere percepciju o korumpiranosti javnog sektora.** Ta istraživanja predstavljaju mišljenje ili utisak koji o korumpiranosti državnih funkcionera i javnih službenika imaju oni koji sa njima posluju ili koji o tome savetuju poslovne ljude, vlade i međunarodne institucije. Uglavnom je reč o ispitanicima iz inostranstva. Istraživanja moraju biti objavljena u poslednja 24 meseca i mora postojati makar tri takva izvora podataka da bi zemlja bila rangirana.

Srbija je ove godine obuhvaćena sa **ukupno osam relevantnih istraživanja, što garantuje visok stepen pouzdanosti nalaza**, (za rauliku od prethodnih godina kada je bila obuhvaćena sa sedam istraživanja) kao i uporedivost podataka sa onima iz ranijih godina. Korišćeni su Global Insight Country Risk Ratings, Bertelsmann Foundation, World Economic Forum, Economist Intelligence Unit, Freedom House, International Country Risk Guide, World Justice Project Rule of Law Index.

Transparentnost – Srbija,

Beograd,

20. februar 2018.